РЕГЛАМЕНТ (ЕО) № 207/2007 НА КОМИСИЯТА
от 27 февруари 2007 година
за определяне на размера на помощта, предвидена в Регламент (ЕО) № 1255/1999 на Съвета, за частно складиране на масло и млечна сметана и за дерогация от Регламент (ЕО) № 2771/1999
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1255/1999 на Съвета от 17 май 1999 г. относно общата организация на пазара на мляко и млечни продукти (1), и по-специално член 10 от него,
като има предвид, че:
(1)
Член 34, параграф 2 от Регламент (ЕО) № 2771/1999 на Комисията от 16 декември 1999 г. за определяне на подробни правила за прилагането на Регламент (ЕО) № 1255/1999 на Съвета относно интервенцията на пазара на масло и млечна сметана (2) предвижда размерът на помощта за частно складиране, предвидена в член 6, параграф 3 от Регламент (ЕО) № 1255/1999, да се определя всяка година.
(2)
В член 6, параграф 3, трета алинея от Регламент (ЕО) № 1255/1999 се уточнява, че размерът на помощта се определя с оглед на разходите за складиране и предвидимото развитие на цените на прясното масло и маслото на склад.
(3)
Що се отнася до разходите за складиране, а именно разходите за внасяне и изнасяне от складовете на въпросните продукти, би следвало да се вземат предвид дневните разходи за съхраняване в хладилен склад и финансовите разходи за складиране.
(4)
В член 29, параграф 1 от Регламент (ЕО) № 2771/1999 се определя, че внасянето в складовете може да се осъществи само между 15 март и 15 август. Предвид текущото състояние на пазара на масло изглежда основателно датата, на която може да започнат операциите по внасянето в складовете на масло и сметана през 2007 г. да се изтегли за 1 март. Следователно е уместно да се допусне дерогация от посочения член.
(5)
Управителният комитет по млякото и млечните продукти не е изразил становище в срока, определен от неговия председател,
ПРИЕ НАСТОЯЩИЯ РЕГЛАМЕНТ:
Член 1
1. Помощта, предвидена в член 6, параграф 3 от Регламент (ЕО) № 1255/1999, се определя по следния начин за тон масло или еквивалент на масло за договорите, сключени през 2007 г.
-
15,88 EUR за фиксираните разходи за складиране;
-
0,30 EUR на ден за съхранение по договор в хладилен склад;
-
сума на ден складиране по договор, изчислена на базата на 90 % от интервенционната цена на маслото, в сила от деня на внасяне в склада по договор и на базата на годишна лихва от 3,75 %;
2. Интервенционната агенция регистрира датата на получаване на заявлението за сключване на договор съгласно член 30, параграф 1 от Регламент (ЕО) № 2771/1999, както и съответните количества, датата на производство и мястото, където е складирано маслото.
3. Държавите-членки следва да съобщават на Комисията най-късно всеки вторник преди 12 часа брюкселско време количествата, предвидени в заявленията от предходната седмица.
Член 2
Чрез дерогация от член 29, параграф 1 от Регламент (ЕО) № 2771/1999 внасянето на склад за 2007 г. може да се извърши от 1 март.
Член 3
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 27 февруари 2007 година.